   تازو اسلام قبول ڪندڙ ڪينيڊين ٽريول بلاگر روزي گيبريل مختلف ماڻهن جي ڪجهه بنيادي سوالن جا جواب ڏئي ڇڏيا. روزي گيبريل گذريل سال پنهنجو گهڻو وقت پاڪستان ۾ گذاريو ۽ ڪجهه ڏينهن اڳ انسٽاگرام تي هڪ پوسٽ جاري ڪندي هن اسلام قبول ڪرڻ جو اعلان ڪري سڀني کي حيران ڪري ڇڏيو هو. روزي جي اهڙي قدم کانپوءِ هڪ پاسي سندس ساراهه ڪئي وئي ته ٻئي پاسي هوءَ تنقيد کي به منهن ڏئي رهي آهي ۽ ڪيترن ئي ماڻهن کانئس پڇيو ته اسلام قبول ڪرڻ کانپوءِ ڇا هوءَ پنهنجو نالو به تبديل ڪندي؟ حجاب ڪندي؟ ۽ ڇا گهر ڀاتين سندس ان قدم کي ساراهيو؟ اهڙي قسم جي سڀني سوالن جا روزي گيبريل هڪ انسٽاگرام پوسٽ ذريعي جواب ڏنا آهن. هي به پڙهي سگهو ٿا: ڪينيڊين عورت پاڪستان مان متاثر ٿي اسلام قبولي ورتو روزي موجب اسلام ۾ داخل ٿيڻ کانپوءِ مون کان سوال ڪيو پيو وڃي ته مان ڪهڙو فرقو اختيار ڪيو آهي؟ مان ڪو به فرقو اختيار ناهي ڪيو، ڪيترن ئي ماڻهن مون کي شادي جي آڇ ڪئي آهي ۽ سڀ ڪو پُڇي رهيو آهي ته ڇا مون سان شادي ڪندينءَ؟ مان سڀني سان شادي کان انڪار ڪيو آهي. اسلام قبول ڪندڙ ولاگر لکيو ته مون کان پنهنجو نالو تبديل ڪرڻ جي حوالي سان به سوال ڪيا پيا وڃن پر مان اهڙو ڪو به ارادو نٿي رکان، مون کان اهو به پڇيو پيو وڃي ته ڇا منهنجي گهر ڀاتين ان فيصلي کي قبول ڪيو آهي؟ ها منهنجي گهر ڀاتين ان فيصلي کي تسليم ڪيو آهي. روزي گيبريل حجاب ڪرڻ جي سوال تي جواب ڏيندي چيو ته مان ان کي لازمي نٿي سمجهان، مون کان عمرو يا حج ڪرڻ جا سوال به ڪيا پيا وڃن ۽ ها مان ايندڙ هڪ سال ۾ حج يا عمرو ادا ڪنديس. هن بائيڪ تي سياحت ڇڏڻ يا نه ڇڏڻ جو سوال ڪندڙن کي جواب ڏنو ته ڪڏهن به بائيڪ تي سياحت نه ڇڏينديس. ڪينيڊين ٽريول بلاگر لکيو ته انسان طور اسان سڀني کي خوف ٿيندو آهي، جنهن جي باري ۾ اسان ناهيون ڄاڻيندا، تنهن ڪري مون کي اهو آواز بڻجڻ ڏيو، جيڪو انسانيت لاءِ مثال قائم ڪري سگهي ته جيئن سمجهه ۾ اچي ته اصل دين ڇا آهي ۽ ان سان جُڙي ڪيئن پُرسڪون زندگي گذاربي آهي. آخر ۾ هن دلين ۾ نرمي ۽ سڪون لاءِ دعا به ڪئي.